Pekka Haavisto kiistää Tuomisen väitteet pelolla johtamisesta.

Ulkoministeri Pekka Haavisto on rajun arvostelun kohteena. OLIVIER HOSLET

Ulkoministeriön konsulipäällikkö Pasi Tuominen tuomitsee ulkoministeri Pekka Haaviston johtamistavan rajuin sanankääntein Helsingin Sanomien haastattelussa.

Erimielisyyksien keskipisteessä on se, miten suomalaisten avustamisesta al-Holin pakolaisleirillä Syyriassa pitäisi päättää. Runsas kuukausi sitten Tuomisen vastuulta otettiin Haaviston päätöksellä pois asiat, jotka koskevat suomalaisten avustamista al-Holin pakolaisleirillä Syyriassa.

– Täällä on ministerin toimien takia aivan selvästi pelon ilmapiiri. Jos sellaisen annetaan pesiytyä virkamieskulttuuriin, meidän oikeusvaltio on todellisessa vaarassa. On täysin kestämätöntä, jos virkamiehet saavat kertoa ministerille vain sellaisia asioita, joilla Haavisto kokee edistävänsä poliittisia näkemyksiään, Tuominen sanoi Helsingin Sanomille.

Erimielisyys al-Holin pakolaisleirillä olevien suomalaisten avustamisesta kärjistyi 18. lokakuuta, jolloin ulkoministeri Haavisto antoi sähköpostitse toimintaohjeen, miten asiassa pitäisi toimia. Tuomisen mukaan hän toi ohjeesta esiin sen kannalta kielteisiä asioita, eivätkä hänen näkemyksensä miellyttäneet ulkoministeriä.

Konsulipäällikkö Pasi Tuomisen mukaan ulkoministerin päätös erityisedustajasta al-Hol -asiassa on lainvastainen.

Ministerin päätös nimetä erityisedustaja al-Holin pakolaisleirillä olevien suomalaisten avustamiseksi on salainen, minkä vuoksi Tuominen ei voi siitä kertoa. Muuten hän rikkoisi virkavelvollisuuttaan.

– Käsitykseni mukaan ministerin päätös on myös lainvastainen. Päätöksessä ei ole esittelijää eikä siinä kerrota, mikä on ministerin toimivalta. Päätöksessä ei myöskään kerrota, millä perusteella ministeri voi ottaa lakisääteisen tehtävän virkamieheltä eli minulta pois. Päätös rikkoo ainakin hallintolakia, sanoo Tuominen. Olen myös sitä mieltä, että ministerin päätös olisi syytä tutkia huolellisesti.

Ulkoministeri Pekka Haavisto kiistää väitteen, jonka mukaan hän olisi johtanut ministeriötä pelolla.

– Väite ei pidä paikkansa. Olen kuitenkin tehnyt sen virheen, että EU:n puheenjohtajuuskauden aikana minulla on ollut liian vähän aikaa henkilökunnan kanssa, Haavisto sanoi HS:lle.

Ulkoministerin mukaan pakolaisleirillä olevien suomalaisten mahdollista avustamista koskevat päätökset on pitänyt tehdä äärimmäisellä luottamuksellisuudella hyvin pienessä piirissä eri viranomaisissa.

– Tämän asian hoito vertautuu esimerkiksi kaappaustapaukseen, jossa äärimmäinen luottamuksellisuus on tärkeää viranomaisten turvallisuuden tähden. Ymmärrän hyvin sen, että tässä asiassa on siksi saattanut syntyä salailun vaikutelma.